ดีลสยอง GL ซื้อหุ้นใน “ศรีลังกา” ขาดทุนยับเกิน 60%!
ดีลสยอง GL เข้าซื้อหุ้น “Commercial Credit and Finance PLC” ในศรีลังกา มูลค่า 2.55 พันล้านบาท จากมูลค่าตามตลาดเพียง 1.39 พันล้านบาท คิดเป็นการขาดทุนทางตัวเลขกว่า 60%
9 มี.ค. 2560

สืบเนื่องจากกรณีที่บริษัท กรุ๊ปลีส จำกัด (มหาชน) หรือ GL ได้ให้เงินกู้ยืมแก่บริษัทย่อยในสิงคโปร์ ซึ่งบริษัทย่อยนี้ได้ให้บริษัทอื่นสองกลุ่มในเกาะไซปรัส และสิงคโปร์กู้ยืมเงินต่อ หรือ “แครี่เทรดข้ามชาติ” และได้มีการนำหลักทรัพย์ส่วนหนึ่งที่เป็นหุ้นของบริษัทมาเป็นหลักทรัพย์ค้ำประกันเงินกู้ยืมจากบริษัทย่อยดังกล่าว
นอกจากนี้ “ผู้สื่อข่าว” ยังตรวจสอบพบว่า นายโสภณ เพิ่มศิริวัลลภ ผู้สอบบัญชีสังกัดบริษัท สำนักงาน อีวาย จำกัด ได้ให้ความเห็นในรายงานประกอบงบการเงินรวมประจำปี 2559 ของผู้สอบบัญชี ข้อ 2 เกี่ยวกับเงินลงทุนในบริษัทร่วมในประเทศศรีลังกา โดยบริษัทย่อยของ GL ได้เข้าทำการซื้อหุ้น Commercial Credit and Finance PLC ซึ่งเป็นบริษัทจดทะเบียนในตลาดหลักทรัพย์ประเทศศรีลังกาแห่งหนึ่งในจำนวนร้อยละ 29.99 ของหุ้นทั้งหมดในราคาซื้อ 2.46 พันล้านบาท (ราคาซื้อไม่รวมค่าใช้จ่ายที่เกี่ยวข้องกับการซื้อจำนวน 26 ล้านบาท)
อย่างไรก็ตามราคาหุ้นดังกล่าวได้ถูกตีราคาโดยผู้ประเมินราคาภายนอกของบริษัทย่อยว่ามีมูลค่าประมาณ 1.90 – 2.50 พันล้านบาท ในขณะที่ที่ปรึกษาทางการเงินอิสระได้ตีราคาว่ามีมูลค่าประมาณ 1.60 – 1.70 พันล้านบาท จากราคาตลาดของหุ้นที่ซื้อขายในตลาดหลักทรัพย์ในประเทศศรีลังกา ณ วันที่ทำรายการหุ้นดังกล่าวมีมูลค่าประมาณ 1.39 ล้านบาท
โดยฝ่ายบริหารประเมินว่าราคาซื้อคิดเป็นประมาณ 8 เท่าของกำไรของบริษัทร่วมดังกล่าว ณ วันที่ 31 ธันวาคม 2559 หุ้นดังกล่าวแสดงไว้เป็นเงินลงทุนในบริษัทร่วมในงบการเงินรวมด้วยวิธี ส่วนได้เสียด้วยจำนวนเงิน 2.55 พันล้านบาท (มูลค่าตลาดในตลาดหลักทรัพย์ในประเทศศรีลังกา ณ วันที่ 30 ธันวาคม 2559 มีประมาณ 1.29 พันล้านบาท)
ซึ่งการเข้าซื้อหุ้นในครั้งนี้ได้รับอนุมัติจากผู้ถือหุ้นของบริษัทในการประชุมวิสามัญครั้งที่ 2/2559 เมื่อวันที่ 6 ธันวาคม 2559 โดยบริษัทย่อยซื้อหุ้นดังกล่าวบางส่วนจำนวนร้อยละ 22.27 ของหุ้นทั้งหมด หรือคิดเป็น 95.37 ล้านหุ้น  ที่ราคาประมาณ 25.81 บาทต่อหุ้นจาก Creation Investments Sri Lanka LLC ซึ่งบริษัทผู้ขายมีกรรมการผู้หนึ่งเป็นกรรมการของบริษัทด้วย ขณะที่เมื่อประมาณวันที่ 8 ธ.ค.59 ราคาซื้อขายหุ้น Commercial Credit and Finance PLC อยู่ที่ประมาณ 14.58 บาท หรือหุ้นละ 61.42 รูปีศรีลังกา ซึ่งนั่นหมายถึงการเข้าซื้อหุ้นสูงกว่าราคาตลาด หรือ ให้ Premium กว่า 77.02%
ทั้งนี้เป็นที่น่าสังเกตุว่า GL เข้าซื้อหุ้น Commercial Credit and Finance PLC คิดเป็นมูลค่ารวมทั้งหมด 2.55 พันล้านบาท ขณะที่ราคาตลาดของหุ้นที่ซื้อขายในตลาดหลักทรัพย์ในประเทศศรีลังกา ณ วันที่ทำรายการหุ้นดังกล่าวมีมูลค่าเพียง 1.39 พันล้านบาท ซึ่งหากคิดส่วนต่างของราคาที่เข้าซื้อหุ้น 2.55 พันล้านบาท กับราคาซื้อขายในตลาดซึ่งอยู่ที่ 1.39 พันล้านบาท นั้น จะมีส่วนต่างอยู่ถึง 1.16 พันล้านบาท
ขณะที่ราคาปัจจุบันของ Commercial Credit and Finance PLC ปิดตลาดวานนี้ (8 มี.ค.) อยู่ที่ระดับ 43 รูปีศรีลังกา หรือประมาณ 10.21 บาทต่อหุ้น ซึ่งนั่นส่งผลให้เงินจากการลงทุนของบริษัทร่วมทุนที่ GL ลงเงินไป 2.55 พันล้านบาท ลดหายไปจากการขาดทุนทางตัวเลขประมาณ 1.49 พันล้านบาท หรือขาดทุนสูงถึงประมาณร้อยละ 60.45
ด้านราคาหุ้น GL ปิดตลาดวานนี้ (8 มี.ค.) อยู่ที่ 35.75 บาท ปรับตัวลง 12.25 บาท หรือ 25.52% ด้วยมูลค่าการซื้อขายที่  ล้านบาท 1.08 หมื่นล้านบาท